EL Επίσηµη Εφηµερίδα της Ευρωπαϊκής Ένωσης CE 78/190

(2004/C 78 E/0196)

ΓΡΑΠΤΗ ΕΡΩΤΗΣΗ Ε-2924/03

υποβολή: Salvador Garriga Polledo (PPE-DE) προς την Επιτροπή

(6 Οκτωβρίου 2003)

Θέμα: Ένα Ευρωπαϊκό Συμβούλιο για τη διασφάλιση του ενεργειακού εφοδιασμού

Το καλοκαίρι του 2003 που μόλις τελείωσε, θα περάσει στην Ιστορία μεταξύ άλλων και για το τις πολυάριθμες διακοπές παροχής ηλεκτρικού ρεύματος που είχαν ως αποτέλεσμα να μείνουν πολλές διεθνείς περιοχές χωρίς ενέργεια, τη στιγμή που τον ενεργειακό εφοδιασμό οφείλουν να τον διασφαλίζουν οι δημόσιες αρχές στους πολίτες τους.

Το γεγονός ότι μια από αυτές τις περιοχές ήταν η περιφέρεια του Λονδίνου, στο Ηνωμένο Βασίλειο, έκανε τους αναλυτές να θέσουν το ερώτημα, μήπως θα έπρεπε να αποκτήσει η Ευρωπαϊκή Ένωση ένα Ευρωπαϊκό Συμβούλιο που θα μεριμνά για τη διασφάλιση του ενεργειακού εφοδιασμού, υπό τις διάφορες μορφές του, ώστε να μη ζήσουν και άλλες περιοχές την αγωνία που έζησαν οι προαναφερθείσες.

Αντιλαμβάνεται η Επιτροπή ότι οφείλει να συγκροτήσει ένα συμβουλευτικό Συμβούλιο για την ασφάλεια του ενεργειακού εφοδιασμού, με σκοπό την προστασία ολόκληρης της ΕΕ από πιθανές διακοπές παροχής, σαν κι αυτές που γνώρισαν πολλές περιοχές το καλοκαίρι του 2003 που μόλις τελείωσε;

Απάντηση της κας de Palacio Εξ ονόματος της Επιτροπής

(13 Νοεμβρίου 2003)

Σε κανένα σύστημα ηλεκτροδότησης δεν μπορούν να αποφευχθούν κατά 100 % οι διακοπές. Με αυτό ως δεδομένο, η επανάληψη των πολυάριθμων διακοπών που συνέβησαν κατά τη διάρκεια του 2003 σε τακτική βάση θα ήταν απαράδεκτη για τους Ευρωπαίους πολίτες.

Γενικά, η Επιτροπή πιστεύει ότι η χωρίς διακοπές ηλεκτροδότηση αποτελεί καθήκον των κρατών μελών. Αυτό ισχύει τόσο για την επάρκεια ηλεκτροπαραγωγής (επαρκής παραγωγή ισχύος για την ανά πάσα στιγμή ικανοποίηση της ζήτησης) όσο και για την επάρκεια του δικτύου (επαρκής δυναμικότητα του δικτύου μεταφοράς και διανομής για την ανά πάσα στιγμή εξυπηρέτηση του φόρτου).

Ωστόσο, επειδή υπάρχει διασύνδεση της μεταφοράς ηλεκτρισμού σε όλη την Ευρώπη, χρειάζεται στενή συνεργασία μεταξύ των φορέων εκμετάλλευσης των συστημάτων. Προς το σκοπό αυτό, η Συντονιστική Ένωση Μεταφοράς Ηλεκτρισμού (Union of Co-ordination of Transmission of Electricity (UCTE)) μετά από αίτημα του Ρυθμιστικού Φόρουμ Ηλεκτρισμού της «Φλωρεντίας», άρχισε τις εργασίες εκπόνησης του Επιχειρησιακού Εγχειριδίου με σκοπό να καταστούν δεσμευτικοί οι κανόνες ασφάλειας και αξιοπιστίας στο δίκτυο της UCTE.

Το έργο αυτό χρησιμεύει κυρίως στην κωδικοποίηση των συμφωνιών που ήδη υπάρχουν μεταξύ των φορέων εκμετάλλευσης των συστημάτων που δρουν ήδη επί ορισμένα χρόνια. Η Επιτροπή, οι Ευρωπαίοι ρυθμιστές, οι φορείς εκμετάλλευσης των συστημάτων (TSO) που δρουν εκτός περιοχής UCTE και άλλοι παράγοντες συμμετείχαν στο έργο αυτό. Ο κανονισμός για τις διαμεθοριακές συναλλαγές ηλεκτρισμού παρέχει τη δυνατότητα να περιληφθούν, στις κατευθύνσεις για τη διαχείριση της υπερφόρτωσης των δικτύων, κοινοί κανόνες για τα ελάχιστα πρότυπα ασφαλείας και λειτουργίας στη χρήση και την εκμετάλλευση των δικτύων. Πρόθεση της Επιτροπής είναι να συμπεριληφθούν στις μελλοντικές κατευθύνσεις βασικοί κανόνες αυτού του είδους με βάση το Εγχειρίδιο αυτό.

Κρίνεται επίσης σημαντικό να εξασφαλισθούν μεσοπρόθεσμα και μακροπρόθεσμα με το υπάρχον ρυθμιστικό πλαίσιο κατάλληλες επενδύσεις στην υποδομή ηλεκτροπαραγωγής και μεταφοράς ηλεκτρισμού. Η Επιτροπή προτίθεται να εκδώσει ανακοίνωση επί του θέματος κατά τα τέλη του 2003, η οποία θα περιέχει ορισμένες προτάσεις ειδικά για το θέμα αυτό.